Lavar senza maschinas da lavar

Da Marga Annatina Secchi

Co lavav’ins pli baud? Cur ch’ins n’aveva anc naginas maschinas da lavar? Ed er betg pulvra da lavar? Ozendi na pudain nus quasi pli s’imaginar quai. Nus lavain da stad e d'enviern, senza pli gronds problems. Quella libertad na sa chapescha da sasez. D'enviern, sco nus vesain sin la fotografia qua daspera, eri da lavar mo propi il necessari, e quai uschè svelt ch’i gieva!
Lavà vegnivi pli baud or il liber e la laschiva gronda durava dus fin trais dis. En mintga cas eri quai in strapatsch per  mintga massera. Ina dunna suletta n’era betg buna da far laschiva gronda suletta, las dunnas mettevan ensemen lur rauba e lavavan tut ensemen. Tgi che pudeva sa permetter, fascheva vegnir lavunzas. Ins na lavava er na uschè savens sco ozendi: la laschiva gronda, quella cun ils lenziels e las tuaglias, vegniva fatga be duas giadas l’onn: da primavaira, cur ch’il muvel gieva ad alp, e d’atun, avant che quel turnia. Empè da pulvra da lavar faschev’ins la bugada (en Engiadina “buada” u “schmögl”, en Grischun central “schmigl”). Quella vegniva buglida en chalderas sin simplas fuainas, ch’eran per il solit sper il bigl. Ins prendeva sche pussaivel aua da la chanal dal tetg, perquai che quella è pli loma e lavava megler. Cur che l’aua bugliva mettev’ins en la tschendra. Pli gugent avev’ins la tschendra da pignas da crap, damain quella da platta. Tenor ina dunna da Mustér era “la meglra tschendra quella da badugna, bella e fina quella da lain dir ed ogn”, entant ch’in’autra da Sour manegiava che “la meglra era la tschendra da grascha da nursas”. Ellas eran dentant perina che “la tschendra da laresch ans soi betg duvrar, la fa nir cotschen ils pons”.
Il di avant avevan las dunnas savunà en la laschiva e mess quella a lomia sur notg (en Valragn; en Surselva perencunter savunav’ins en la rauba suenter la bugada). Il di suenter mettevan ellas tut en la bognera e sur la rauba en rasavan ellas or in u plirs ponns per proteger la laschiva da la tschendra ch’era en la bugada. Ina varianta pli curta, senza stuair far la bugada avant, era da metter la tschendra direct sin il ponn e svidar l’aua buglienta surengiu. 
La bugada vegniva derschida bleras giada sur la rauba giu. Ina lavur greva e stentusa che durava tutta di. La bugada vegniva adina puspè laschada or da la bognera, che aveva giusum ina fora, fatga vegnir a bugl en la chaldera e derschida puspè sur la laschiva giu cun ina sadella da lain cun in moni lung. Quai era bun per far vegnir schuber la rauba e per mazzar ils pileschs. A Savognin schevan las dunnas derschond la bugada: “Oss igls pelaschs tgappan la toss”.
Il terz di laschav’ins buglir si la laschiva en l’aua buglienta da la chaldera per ch’i na dettia pli naginas restanzas da la bugada. Lura vegniva la laschiva derschentada en il bigl, che las dunnas avevan barschunà e sfruschà or bain avant. A la fin tutgavi al sulegl ed al vent da far lur part, impurtanta na be per la laschiva, perquai che a Strada schevani: “Scha’l temp nun es bel pro’l lavar l’altschiva, schi’l marus nun ha dit bapnos.” Ed a Savognin, schi ploveva, “sch’ei gl’um buca fideivels”!